
Forord 


EN KRISTEN KATEKISMUS skal 
gøre begribeligt, hvad det betyder, 
at Jesus er meningen med livet. 
Katekismus kommer af det græske 
ord for at undervise. Det er også 
målet for vores 'lille katekismus’. 

Vores 'lille lommebog’ peger på 
det centrale i Jesus' budskab: At 
Guds rige er nær. Hvor gudsriget 
sætter sig i spil blandt mennesker, 
bliver dén virkelighed til, som Gud 
ønsker for os. 


I en af de mest elskede salmer 
beder vi om, at Jesus må blive "den 
dybe sammenhæng” i vort liv. 
Hertil håber vi også, at denne 'lille 
katekismus’ kan bidrage. 

God læselyst! 

Du, som har dig selv mig givet, 
lad i Dig mig elske livet, 
så for Dig kun hjertet banker, 
så kun Du i mine tanker 
er den dybe sammenhæng! 

”Hil dig frelser og forsoner” 
Arnulf af Louvain før 1250 
N.F.S. Grundtvig 1837 




Evangeliet 


DET KRISTNE evangelium er kort 
sagt, at ”Guds rige er nær”. 'Evan¬ 
gelium’ betyder 'godt nyt’. Bud¬ 
skabet om Guds rige er godt nyt, 
fordi det handler om kærlighedens 
sejr over døden. I Guds rige gen¬ 
oprettes alt, der er brudt og øde¬ 
lagt. Guds rige indebærer tilgiv¬ 
else, forsoning, helbredelse, fred og 
retfærdighed. Evangeliet er derfor 


nemt at forstå: For enhver, der 
sørger, er trøst godt nyt. For en¬ 
hver, der er syg, er helbredelse 
godt nyt. For enhver, der nages af 
dårlig samvittighed, er tilgivelse 
godt nyt. For enhver, der er offer 
for uretfærdighed er retfærdighed 
godt nyt. For enhver, der frygter 
døden, er nyt liv godt nyt. Jesus er 
gudsriget selv. 

Lille katekismus 


Verdens frelser 

Allerede i en jødisk sammenhæng 
- i Gamle Testamente i bibelen - 
var der et væld af profetier om den 
kommende 'Messias’ - en konge, 
frelser og befrier, der skulle gøre 
en ende på al uretfærdighed, 
sygdom og ondskab. 

Da Jesus bliver født en nat i en 
stald i Bethlehem, synger englene 
for hyrderne på marken, at de har 
godt nyt for hele folket: "En frelser 
er blevet født, Messias, Kristus 
Herren!” (Luk 2,10-11). 'Kristus' er 
græsk for Messias. Ifølge kristen¬ 
dommen er Jesus Kristus den frel¬ 
ser, som profeterne forudsagde. I 
Ny Testamente i bibelen kaldes 
Jesus ligefrem 'verdens frelser’. 

De første mange år af Jesus' liv 
hører vi dog ikke meget til ham. 
Han vokser op som et helt almin¬ 
deligt menneske - først da han 


som voksen bliver døbt af sin 
grandfætter Johannes, begynder 
hans arbejde for Guds rige for 
alvor. 

Jesus er Guds Ord 

Da Jesus bliver døbt i floden 
Jordan af Johannes, kaldes han 
'Guds Søn’. Jesus beskrives i bibe¬ 
len også som 'Guds Ord’. Det vil 
sige, at det er igennem ham, at vi 
kender Gud. Men det betyder også, 
at Jesus er Gud. 

I begyndelsen var Ordet, 
og Ordet var hos Gud, og 
Ordet var Gud. Han var i 
begyndelsen hos Gud. Alt 
blev til ved ham, og uden 
ham blev intet til af det, 
som er. I ham var liv, og 
livet var menneskers lys. 
Og lyset skinner i mørket, 
og mørket greb det ikke. 

Johannesevangeliet 1,1-5 



I. Evangeliet 


Johannesevangeliet fortæller, at 
"Ordet blev kød og tog bolig 
iblandt os” (Joh 1,14). Det vil sige, 
at Gud blev menneske i Jesus Kri- 
stus. Jesus er fuldt ud Gud, men 
også fuldt ud menneske, som det 
hedder med en klassisk formule¬ 
ring, der anerkendes af de fleste 
kristne. 

Gud er treenig, siger vi - tre 
personer med ét fælles væsen: 
Fader, Søn og Helligånd. Gud er 
ubegribelig og overgår vores for¬ 
stand, men ved at blive menneske 
som os, er han kommet os helt 
nær. Gud har vist os sin kærlighed 
ved at blive menneske som os. 

Spørger vi, "hvem er Gud?” er 
svaret altså ifølge kristendommen 
"Jesus!” Med ham begynder vi. At 
tro på Gud er først og fremmest at 
tro på Jesus. Jesus er Guds rige i 
egen person. 


Guds rige er kommet nær 

Da Jesus var blevet døbt af Joh¬ 
annes, vandrede han rundt i Israel, 
helbredte lamme og syge og for¬ 
talte om gudsriget. Jesus opfor¬ 
drede ligesom Johannes menne¬ 
sker til at omvende sig: "Tiden er 
inde, Guds rige er kommet nær; 
omvend jer og tro på evangeliet!” 
(Mark 1,15). Omvendelse betyder 
’at tænke nyt’. Evangeliet om 
gudsriget giver os et helt nyt per¬ 
spektiv på verden. Evangeliet 
sætter os fri fra den velkendte 
menneskelige logik, der handler 
om nødvendighed, gengæld, for¬ 
tjeneste og noget-for-noget. 

At Guds rige er nær viser sig, da 
Jesus tilgiver og helbreder syge og 
syndere uden betingelser. Tro er 
nok. Guds rige er godt nyt, for det 
handler om genoprettelsen af alt, 
der er brudt og ødelagt. 

Lille katekismus 


Salige er de fattige 

Guds rige viser sig ikke i magt og 
rigdom, men i afmagt og fattig¬ 
dom. I Himmeriget, som gudsriget 
også kaldes i bibelen, vendes alt på 
hovedet. De sidste skal blive de 
første, og de mindste de største, 
forklarer Jesus. Den, der ydmyger 
sig og bliver som et barn, er den 
største i Himmeriget (Matt 18,4). 

At alt ser anderledes ud i Guds 
rige kommer måske stærkest til 
udtryk i den prædiken af Jesus, 
som vi kalder Bjergprædikenen. 
Her findes de berømte bud om 
tilgivelse og om ikke at dømme, 
om ikke at bekymre sig, om at 
bede for ens fjender og om at ven¬ 
de den anden kind til, når nogen 
slår én, samt profetiske ord om, at 
Guds rige tilhører de fattige, dem, 
der sørger, og dem, der skaber fred 
og søger retfærdighed. 


Salige er de fattige i ånden, 
for Himmeriget er deres. 

Salige er de, som sørger, 
for de skal trøstes. 

Salige er de sagtmodige, 
for de skal arve jorden. 

Salige er de, som hungrer og 
tørster efter retfærdigheden, 
for de skal mættes. 

Salige er de barmhjertige, for 
de skal møde barmhjertighed. 

Salige er de rene af hjertet, 
for de skal se Gud. 

Salige er de, som stifter fred, 
for de skal kaldes Guds børn. 

Salige er de, som forfølges 
på grund af retfærdighed, 
for Himmeriget er deres. 

- Indledningen til Bjergprædikenen i 
Matthæusevangeliet 5,1-12 

I. Evangeliet 


Evigt liv 

Guds rige sættes ofte i forbindelse 
med det, der i bibelen kaldes 'evigt 
liv’. Ligesom Jesus er gudsriget i 
egen person, er han også det evige 
liv i egen person. Jesus forklarer, 
at det evige liv er at kende ham 
(Joh 17,3). 

'Evigt liv’ er i bibelen ikke bare 
liv uden ende, men et liv i Guds 
nærvær, et liv, hvor døden - og 
frygten for døden - ikke længere 
har magt over os. Dødens magt 
kommer til udtryk i brudte rela¬ 
tioner og i vores forsøg på at sikre 
os selv, slå til og være gode nok. 
'Frelse' betyder omvendt frihed fra 
dødens magt overalt i vores liv og 
relationer til Gud og hinanden. 
Jesus kaldes i bibelen verdens frel¬ 
ser, fordi han er kommet for at hele 
og genoprette alt, der er brudt og 
ødelagt. 


For mennesker er det umuligt 

Guds rige stiller imidlertid store 
krav til os. Da en rig, ung mand 
kommer hen til Jesus og spørger 
ham, hvad han skal gøre for at 
"arve evigt liv”, svarer Jesus, at han 
skal sælge alt, hvad han ejer, give 
pengene til de fattige, og så følge 
ham (Matt 19,23-28). 

Da den rige unge mand går 
skuffet væk, forklarer Jesus, at det 
er nemmere for en kamel at kom¬ 
me igennem et nåleøje, end det er 
for en rig at komme ind i Himme¬ 
riget. På hans disciples reaktion 
kan vi forstå, at det betyder, at 
ingen formår at blive frelst ved 
egen hjælp. Flere steder i Ny Tes¬ 
tamente, står det klart, at der ikke 
er plads til nogen form for uret¬ 
færdighed i gudsriget. For men¬ 
nesker er det umuligt at leve på 
gudsrigets betingelser. 

Lille katekismus 


Men for Gud er alt muligt! 

For mennesker er det umuligt at 
blive frelst, men Jesus lægger til, at 
”for Gud er alt muligt”. Når Jesus 
også siger, at ”der er få, der finder 
vejen til livet”, tyder det på, at han 
i virkeligheden er den eneste, der 
magter at gå vejen (Matt 7,13-14). 
Kun for Jesus er det muligt, men 
med hans hjælp kan også vi få del 
i Guds rige. 

Den oldkirkelige teolog Irenæus 
af Lyon forklarede det sådan, at 
Jesus kom for at frelse alle ved 
hjælp af sig selv. Ved at blive men¬ 
neske som os, har Gud forenet sig 
med hele menneskeheden. Ved at 
leve et helt almindeligt menneske¬ 
liv er Jesus blevet alle menneskers 
repræsentant overfor Gud. Ved at 
leve det liv, vi hver især skulle 
have levet, har Jesus favnet alle 
dele af menneskelivet. 


Vi lever i en verden, hvor meget 
er umuligt for os. Helt principielt 
er vi underlagt forgængelighedens 
vilkår. Det er umuligt for os at 
undslippe dødens magt. Men for 
Gud er livet en mulighed, på trods 
af døden. Evangeliet om gudsriget 
giver grund til håb på trods, når vi 
tror, at Jesus har gået vejen for os. 
Selvom vi er på afveje, er vi med 
ham på rette vej. Evangeliet er, at 
vi får alt på trods. 

Evangeliet sprænger derfor 
vores begrænsede logik og ration¬ 
elle begreber. Den danske filosof 
Søren Kierkegaard kunne ligefrem 
sige, at ”Gud er det, at alt er 
muligt”. Hvor vi ser begræns¬ 
ninger, fortæller evangeliet os, at 
Gud altid giver os nye muligheder. 
Evangeliet handler om alt det 
gode, der er umuligt for os, men 
muligt for Gud. 

I. Evangeliet 


Jesus sagde til sine disciple: 

»Sandelig siger jeg jer: Det er vanskeligt for 
en rig at komme ind i Himmeriget. Ja, jeg 
siger jer, det er lettere for en kamel at komme 
igennem et nåleøje end for en rig at komme 
ind i Guds rige.« 

Da disciplene hørte det, blev de meget 
forfærdede og sagde: 

»Hvem kan så blive frelst?« 

Jesus så på dem og svarede: 

»For mennesker er det umuligt, 
men for Gud er alting muligt.« 


- Matthæusevangeliet 19,23-28 


Spørgsmål: Hvem er Jesus? Hvad vil det sige, at han er ”Guds søn” og ”Guds ord”? 
Hvad er ”Guds rige” for en størrelse? Hvad betyder det, at Himmeriget tilhører ”de 
fattige i ånden”? Hvad betyder det, at det er umuligt for mennesker at blive frelst, 
men muligt for Gud? 

Korset 


UDEN JESUS' DØD på korset er 
budskabet om gudsriget tomme 
løfter. Virkeligheden ser tydeligvis 
anderledes ud end det gudsrige, 
som evangeliet taler om. I vores 
verden er der uretfærdighed, krig 
og vold. Og selvom der også er 
meget godt, ved vi, at ingen af os 
har magt over døden. Men ved at 
gå i døden på vores vegne har Gud 
selv taget del i vores mørke. Ofte 


spørger vi, om en god og kærlig 
Gud virkelig kan acceptere alt det 
onde, der findes i verden. Korset 
viser, at svaret er ’nej!’ Korset er 
Guds endegyldige ’nej’ til alt, der 
er ondt og uretfærdigt i verden. På 
korset dømmes vores egoisme og 
uretfærdighed ude, én gang for 
alle. Vi er døde med Jesus på kor¬ 
set. Dermed er der sat en grænse 
for alt, der skiller os fra Guds rige. 

Lille katekismus 


Korsfæstet som oprører 

Korset var det redskab, som den 
romerske besættelsesmagt anvend¬ 
te til at henrette politiske oprørere. 
Jesus blev henrettet som oprører, 
fordi hans forkyndelse af gudsriget 
og af sig selv som Guds Søn havde 
bragt ham på kant med jødernes 
religiøse ledere, som derfor ankla¬ 
gede ham for romerne. 

Evangeliet om gudsriget udfor¬ 
drede både jødernes religiøse beg¬ 
reber og romernes politiske selv¬ 
forståelse. Jesus vendte bunden i 
vejret på alle hierarkier med sin 
kritik af den religiøse elite, og ved 
at have fællesskab med dem, der 
blev betragtet som urene. Konse¬ 
kvensen var korset. 

Jesus forklarede, at han og hans 
disciple afstod fra at forsvare sig 
med vold, fordi hans rige ikke er af 
denne verden (Joh 18,36). Jesus 


kom ikke for at herske og regere, 
men for at købe mennesker fri med 
sit liv (Matt 20, 25-28). I stedet for 
at efterstræbe politisk og religiøs 
magt lod Jesus sig udstøde af sam¬ 
fundet. Ved at lade sig korsfæste 
sammen med forbrydere og oprø¬ 
rere viste Jesus den yderste solida¬ 
ritet med samfundets udstødte og 
forkastede. Jesus blev forladt af 
sine disciple, og til sidst oplevede 
han også at være blevet forladt af 
Gud selv (Mark 15,34). 

At Jesus blev henrettet betød 
dog ikke et nederlag for Guds rige. 
Tværtimod var det ved at give af¬ 
kald på magt, at Jesus sejrede over 
politiske, religiøse og åndelige 
magter og myndigheder (Kol 2,15). 
I korsets afmagt viser Guds rige 
sig som absolut modsætning til 
verdens magter og myndigheder, 
der derved afsløres som ugyldige. 

II. Korset 


Hvad var problemet? 

Jesus' brutale død kan virke men¬ 
ingsløs, men ifølge flere steder i 
Ny Testamente gjorde hans død en 
forskel. Med sin død på korset 
satte Jesus en grænse for dødens 
magt og dens årsag, synd. 

Ifølge bibelens beretning kom 
døden ind i verden, da Adam og 
Eva spiste af frugterne fra træet 
med "kundskab om godt og ondt”. 
Historien handler om, at vi gør os 
til Gud, når vi dømmer os selv og 
hinanden i stedet for at leve spon¬ 
tant i kærlighed og tillid. Resul¬ 
tatet er skam og usikkerhed. I 
sidste ende er døden konsekven¬ 
sen, når vi vender os væk fra Gud, 
som er kærlighed og livets kilde. 

Synd er at mangle tro og tillid 
til Gud. En af kristendommens 
første store missionærer, Paulus, 
forklarer i et af sine breve i Ny 


Testamente, hvordan vores mang¬ 
lende tro - vores synd - kommer 
til udtryk i afgudsdyrkelse. Vi op¬ 
finder religion, moral, ideologier 
og systemer, der skal give os ret¬ 
færdighed og tryghed, men som 
derved bliver vores ’afguder’. Men 
uanset hvad vi gør, formår vi ikke 
at sikre os. Der findes ifølge Paulus 
intet menneske, som er fuldstæn¬ 
dig godt og retfærdigt. Når vi 
dømmer andre, er vi derfor hyk¬ 
lere, og vi dømmer os selv (Rom 
3,1). Vi er alle i samme båd, bundet 
sammen i ulydighed, forklarer 
Paulus. Men Gud viser barm¬ 
hjertighed mod alle (Rom 11,32). 

Gud viste sin kærlighed 
til os, ved at Kristus 
døde for os, mens vi 
endnu var syndere. 

- Paulus' Brev til Romerne 5,8 



Lille katekismus 


Herrens lidende tjener 

I Gamle Testamente - hos profeten 
Esajas - findes en profeti om 'Her¬ 
rens lidende tjener’, som skulle 
frelse mennesker fra deres synd og 
uretfærdighed. 

Esajas fortæller om den lidende 
tjener, at han var foragtet af men¬ 
nesker, men at det var vores lidel¬ 
ser, han bar. Hans liv blev "bragt 
som skyldoffer”, og "han bar de 
manges synd og trådte i stedet for 
syndere” (Es 53,12). 

I den jødiske tradition er den 
lidende tjener blevet forstået som 


et billede på det jødiske folk og 
dets lidelser gennem historien. 
Ifølge de første kristne var det 
mere præcist Jesus, der var den 
lidende tjener. Det passer med, at 
den lidende tjener "hengav sit liv 
til døden og blev regnet blandt 
lovbrydere.” Gud blev i Jesus selv 
en lidende tjener for at skabe fred. 

Kristne teologer har sagt det 
sådan, at Gud frelser helheden 
gennem delen. Den lidende tjener 
repræsenterer det jødiske folk, 
men i én person, Jesus, som hele 
menneskeheden frelses igennem. 


Han blev straffet, for at vi kunne få fred, ved hans 
sår blev vi helbredt. Vi flakkede alle om som får, vi 
vendte os hver sin vej; men Herren lod al vor skyld 
ramme ham. Han blev plaget og mishandlet, men 
han åbnede ikke sin mund; som et lam, der føres til 
slagtning, som et får, der er stumt, mens det klippes, 
åbnede han ikke sin mund. 

- Esa]as 53,5-7 

II. Korset 


Mange perspektiver 

Historisk er der givet mange bud 
på, hvordan vi skal forstå Jesus' 
død. Ifølge ét perspektiv besejrer 
Jesus døden med sin død. Døden er 
en magt i vores liv, men ved at 
storme dødsrigets porte har Gud 
tilintetgjort dødens magt. 


Jesus' død er blevet beskrevet 
som en løsesum til døden eller 
Djævelen. Vi har solgt os selv til 
døden. Men som man betaler for at 
få et gidsel frigivet, har Gud betalt 
for at befri os fra dødens magt ved 
selv at underlægge sig døden på 
vores vegne. 


Siden børnene alle er af kød og blod, måtte han også 
blive det ligesom de, for at han med sin død skulle 
gøre ham magtesløs, som har dødens magt, nemlig 
Djævelen, og befri alle dem, som af frygt for døden 
hele livet igennem havde været holdt nede i trældom. 


'Djævelen’, der ifølge Hebræer¬ 
brevet besidder dødens magt, 
betyder bogstaveligt ’den, der sår 
splid’. Dødens magt består med 
andre ord i uforsonlighed, had, 
splittelse og ufred. Jesus går i 
døden for at befri os fra døden og 
alt, der skaber splid i vores rela¬ 
tioner til hinanden og til Gud. 


- Hebræerbrevet 2,14-15 

Andre har peget på, at Jesus 
døde som et sonoffer, der som 
ofrene i Gamle Testamentes jød¬ 
iske kult skulle hele vores brudte 
forhold til Gud. Gud har som 
menneske selv genoprettet men¬ 
neskers relation til Gud. 

Lille katekismus 


Alle er døde med Jesus 

Med en juridisk metafor er Jesus 
dommeren, der lader sig idømme 
sin egen dom i vores sted, så vi 
frikendes og slipper fri. Vi er dømt 
til døden, men Gud tager sin egen 
dom på sig, så vi kan leve. Jesus 
har taget vores synd og uretfær¬ 
dighed på sig, så vi i stedet for 
kunne få del i hans retfærdighed 
(2 Kor 5,21). 

Jesus er dog ikke bare død i ste¬ 
det for os - vi er på en måde også 
døde med ham, da han døde på 
korset. Paulus skriver, at ”vort 
gamle menneske er blevet kors¬ 
fæstet sammen med ham” (Rom 
6,6). Det hænger sammen med, at 
vi som mennesker i det bibelske 
verdensbillede ikke bare er adskilte 
individer, men at vi alle har del i 
en fælles menneskehed, et kollek¬ 
tivt ’jeg’, som er dødt med Jesus. 


Den gamle menneskehed om¬ 
taler Paulus også som 'Adam'. Det 
betyder 'menneske’ og betegner 
hele den egoistiske og uretfærdige 
menneskehed, som vi er uden en 
relation til Gud. Korset er Guds 
dom, som i princippet gør en ende 
på den gamle menneskehed. Ved 
at blive menneske som os har Gud 
i Jesus forenet sig med hele men¬ 
neskeheden. Ved at dø på korset, 
har Jesus taget alle mennesker 
med sig i døden. 

Korset sætter en grænse for den 
egoistiske og uretfærdige menne¬ 
skehed, vi kender og har del i. Da 
Jesus døde på korset, blev der sat 
en udløbsdato på vores gamle 'jeg', 
allerede før vi blev født. Med sin 
død har Jesus på forhånd sprængt 
alle de grænser, vi i vores liv sætter 
mellem Gud og mennesker og 
mennesker imellem. 

II. Korset 


Korset er kernen i evangeliet 

Korset er et mysterium. Uanset 
perspektivet er pointen, at Jesus 
med sin død har givet os del i Guds 
rige. Gud har i Kristus forligt hele 
verden med sig selv (2 Kor 5,19). 

Korset har gjort det umulige 
muligt. Korset er derfor kernen i 
evangeliet. Paulus kan ligefrem 
skrive, at han ”ikke ville vide af 
andet end Jesus Kristus, og det som 
korsfæstet” (1 Kor 2,2). 

Gud kender vi kun gennem 
korset og den afmagt, som Jesus af 


kærlighed viste ved at dø for os. 
Gud er som verdens skaber al¬ 
mægtig, men vi kender først og 
fremmest Gud gennem korsets af¬ 
magt. I korset viser det sig, at Guds 
magt er helt anderledes end magt, 
som vi normalt forstår det. 

Guds rige må af samme grund 
aldrig forveksles med den magt, 
som kendetegner andre systemer. 
Jesus advarer derfor også mod, at 
vi leder efter synlige tegn på guds¬ 
riget, for gudsriget er skjult til 
stede blandt os (Luk 17,21). 


Når én er død for alle, 
er de alle døde. 

- Paulus' Andet Brev til Korintherne 5,1 

Spørgsmål: Hvad betyder korset? Hvorfor døde Jesus? Hvad vil det sige, at Gud i 
Jesus har forligt hele verden med sig selv? Hvad betyder det, at alle mennesker på 
en måde er døde med Jesus på korset? Hvad er synd? 

Den tomme 


rav 


VORES DØD med Jesus på korset 
er ikke det sidste ord om os. Jesus 
opstod fra de døde. Og fordi Jesus 
var død, men nu lever, er der også 
håb for os på den anden side af 
døden. Opstandelse fra de døde 
handler i det hele taget om frihed 
fra dødens magt i vores liv. Over¬ 
alt, hvor vi er styret af frygten for 
at miste og ønsket om at sikre os, 
er det døden, der udøver sin magt. 


Opstandelsen fra de døde betyder 
omvendt, at vi sættes fri fra dødens 
magt og vores frygt for døden. Op¬ 
standelse betyder, at vi ikke læng¬ 
ere behøver at sikre os selv, vores 
liv, relationer og ejendom. At dø¬ 
den er besejret betyder, at vi er fri 
til at være dem, vi på ny er skabt 
til at være: En ny menneskehed i 
Kristus, forligt og forsonet med 
Gud og hinanden. 

Lille katekismus 


Opstandelsen er målet 

Korset var Guds ’nej’ til alt det, der 
er ondt og uretfærdigt. Korset er 
Guds endegyldige dom over vores 
ondskab, egoisme og uretfærdig¬ 
hed. Men korset får ikke det sidste 
ord. På den anden side af Guds 
’nej’ er Guds ’ja’. 

Når Gud dømmer, er det altid 
for at kunne vise barmhjertighed i 
sidste ende. Korset fortæller os, at 
der er sat en grænse for verdens 
ondskab og dødens magt. For efter 
korset følger opstandelsen fra de 
døde. I Ny Testamente fortælles 
det således, hvordan Jesus' disciple 
efter påskemorgen fandt hans grav 
tom. Gud havde oprejst ham fra de 
døde, kærligheden var stærkere 
end døden. Hans disciple gen¬ 
kender ham ikke straks, men da de 
spiser med ham, går det op for 
dem, at han lever (Luk 24,13-35). 


Døden blev vejen til livet 

På den anden side af døden er der 
liv. Den oldkirkelige teolog Gregor 
af Nyssa forklarede det sådan, at 
Jesus ved at dø og opstå igen har 
knyttet modsætninger - død og liv 
- sammen, så døden er blevet vej¬ 
en til livet. Fordi Jesus repræsenter 
hele menneskeheden, har han 
gjort sin død og opstandelse til 
vejen til livet for alle mennesker, 
så døden nu ikke længere har det 
sidste ord for os. 

Gud har i Jesus gjort vores død 
til sin, og sin opstandelse til vores. 
Vejen til gudsriget går med andre 
ord gennem Jesus' død og opstan¬ 
delse. Vi er sat fri af "mørkets 
magt” og overført til hans rige (Kol 
1,13). Vi lever stadig i verden som 
vi kender den, men har gennem 
ham så at sige fået et nyt stats¬ 
borgerskab i Guds rige. 

III. Den tomme grav 


En ny skabning i Kristus 

Jesus' opstandelse fra de døde er 
Guds ’ja’ til os. En anden måde at 
sige det på er, at vi er nye men¬ 
nesker på grund af Jesus. 

Påskemorgen har Gud skabt en 
ny menneskehed. Med sin opstan¬ 
delse har Jesus givet os del i sit liv 
og sin retfærdighed. Vi er derfor 
mere, end hvad vi 
ser ud til at være. 

Fordi Jesus er 
død og opstået for 
alle, kender vi nu 
ingen rent menne¬ 
skeligt, forklarer 
Paulus (2 Kor 5,16). 

Paulus taler også om, at han selv 
er død sammen med Kristus, men 
at Kristus nu "lever i mig" (Gal 
2,20). Vi har på én gang del i den 
gamle menneskehed og i den nye 
skabning i Kristus. Vi er stadig 


vores gamle velkendte ’jeg’, den 
gamle ’Adam’. Men fordi Jesus er 
opstået fra de døde, er vi samtidig 
nye mennesker. Også selvom det 
ikke ser sådan ud. At være ’i 
Kristus’ betyder, at vi gennem 
Jesus har fået en ny identitet, et 
helt nyt ’jeg’, der er forskelligt fra 
det gamle ’jeg’. I Ny Testamente 
udtrykkes det også 
sådan, at vi "fødes på 
ny” i kraft af Jesus' 
opstandelse fra de 
døde (1 Pet 1,3). 

Alle grænser er 
brudt ned af korset. I 
opstandelsen er en ny 
fælles virkelighed realiseret - en 
virkelighed, som ikke er baseret på 
magt og vold, men på gudsrigets 
frihed og kærlighed. I Kristus be¬ 
tyder social status, køn og etniske 
forskelle derfor intet (Gal 3,28). 


Og han døde for alle, 
for at de, der lever, 
ikke længere skal 
leve for sig selv, men 
for ham, der døde og 
opstod for dem. 

- Paulus' Andet Brev til 
Korintherne 5,H-19 

Navnet over alle navne 

I Ny Testamente hører vi, hvordan 
Jesus gav afkald på sin guddom¬ 
melighed. Det gjorde han ved at 
blive menneske, ja endda en tjener. 
Fordi han var lydig helt til døden, 
har Gud givet ham "navnet over 
alle navne”, for at alle til sidst skal 
bekende, at Jesus er Herre (Fil 2). 

I lyset af opstandelsen er vi ikke 
længere bundet af de kræfter, der 
har magt i vores liv. Vi skylder 
ikke længere døden at bekymre os 
for vores liv og sikkerhed. Ved at 
sætte en streg over vores gæld med 
sin død på korset har Jesus gjort 
"magter” og "myndigheder” til 
skamme (Kol 2,15). 

Alt er underlagt Kristus, i prin¬ 
cippet i hvert fald, men dog endnu 
ikke så det står klart for os, at det 
er sådan. Vi venter stadig på, at 
døden afskaffes, og at Guds rige 


bliver synligt. Vi lever endnu i en 
verden, som er præget af ondskab 
og uretfærdighed. Opstandelsens 
virkelighed er endnu skjult for os, 
men når Kristus har tilintetgjort al 
"magt og myndighed” skal Gud til 
sidst blive "alt i alle”. Gud arbejder 
på at tilintetgøre alle de magter, 
der skiller os fra hans kærlighed. 
Gud er kærlighed, så når Gud 
bliver ”alt i alle” betyder det, at 
kærlighed har erstattet alle former 
for magt og uretfærdighed. 

Opstandelsen handler om meget 
mere end den enkeltes liv efter 
døden. Hele skaberværket venter 
ifølge Paulus på at blive forløst 
(Rom 8). Men når gudsriget bliver 
en synlig virkelighed, bliver alt, 
der er brudt og ødelagt, genop¬ 
rettet (ApG 3,21). ”Se, jeg gør al¬ 
ting nyt!”, siger Jesus i Johannes' 
Åbenbaring (Åb 21,5). 

III. Den tomme grav 


Fordi døden kom ved ét menneske, er også de 
dødes opstandelse kommet ved ét menneske. 

For ligesom alle dør med Adam, skal også alle 
gøres levende med Kristus. Men hver til sin tid: 

Kristus som førstegrøden, dernæst, når han 
kommer, de, som hører Kristus til. Derefter 
kommer enden, når han har tilintetgjort al 
magt og myndighed og kraft og overgiver Riget 
til Gud Fader. 

For Kristus skal være konge, indtil Gud får lagt 
alle fjender under hans fødder; som den sidste 
fjende tilintetgøres døden, for »alt har han lagt 
under hans fødder« - og når det hedder, at alt 
er underlagt, er det klart, at undtaget er Gud, 
der har lagt alt under ham. 

Og når så alt er underlagt ham, skal også 
Sønnen selv underlægge sig under ham, som 
har lagt alt under ham, for at Gud kan være 

alt i alle. _ p au l us ’ Første Brev til Korintherne 15,2-28 

Helligånden 

Den nye skabning i Kristus er 
skjult og ubegribelig for os. Men 
Gud har givet os sin Ånd - Hellig¬ 
ånden - som lærer os at tro på, at 
vi er andet og mere, end vi ser ud 
til at være. Den nye skabning i 
Kristus er usynlig for øjet og 
ubegribelig for fornuften. Kun med 
Helligåndens hjælp kan vi forholde 
os til den nye virkelighed, som 
Jesus har givet os del i. 

Helligånden blev ifølge Ny 
Testamente "udgydt over alle 
mennesker", da Jesus' disciple var 
forsamlet i Pinsen (ApG 2,17). Hel¬ 
ligånden giver kraft til at tro evan¬ 
geliet og minder os om, hvad det 
vil sige at leve som et nyt menne¬ 
ske. Helligånden er med andre ord 
vores forbindelse til Guds rige. 
Helligånden gør gudsrigets fred og 
forsoning konkret og nærværende 


i blandt os. Med Guds hjælp er det 
muligt at leve i kærlighed og 
forsoning, trods al splid og ufred. 
Helligåndens frugt, skriver Paulus, 
er kærlighed, glæde, fred, tålmod¬ 
ighed, venlighed, godhed, tro¬ 
fasthed, mildhed og selvbeher¬ 
skelse (Gal 5,22). 

I bibelen udtrykkes det også 
sådan, at vi i den nye pagt, som 
Jesus har stiftet mellem Gud og 
mennesker, har fået en ny lov lagt 
i vores hjerte (Heb 8,10). Indtil 
videre er vi dog stadig på én gang 
vores gamle ’jeg’ og en ny skab¬ 
ning i Kristus. Paulus taler om, at 
vores tanker "anklager hinanden” 
(Rom 2,15). Det viser, at vi har fået 
Guds lov skrevet i hjertet. Den 
splittelse vi kan opleve, når vi 
kæmper med vores samvittighed, 
viser, at vi på én gang er vores 
gamle ’jeg’ og et nyt ’jeg’. 

III. Den tomme grav 


Guds rige er som ukrudt 

Med sin afmagt har Jesus uden 
vold sat en grænse for al magt og 
vold. Med sin opstandelse har 
Jesus forvandlet død til liv og 
skaffet fred og forsoning. 

Jesus har gjort gudsriget nær¬ 
værende iblandt os - endnu skjult, 
men det bryder frem langsomt og 
usynligt. Guds rige er, siger Jesus, 
som kornet, der spirer og vokser, 
mens vi sover, uden vi ved hvor¬ 
dan (Mark 4,26). Jesus sammen¬ 
ligner også gudsriget med gær, der 
blæser luft i en dej, og med en 
sennepsbusk - en ukrudtsplante. 
Som ukrudt bryder frem i fortovet, 


er gudsriget ved at bryde frem 
gennem sprækkerne i vores gamle, 
brudte verden. 

Guds rige er ikke noget, vi kan 
styre, bemestre og skabe gennem 
religiøs praksis, forklarede den 
tyske præst Christoph Blumhardt, 
men det er altid på færde de mest 
overraskende steder. Det mest 
radikale vidnesbyrd om opstan¬ 
delsen og gudsriget kan derfor 
simpelthen være at stoppe op - og 
vente i håb, fordi vi ved, at Jesus 
allerede har gjort det afgørende. 
Guds rige er nær - og med Hellig¬ 
ånden bliver gudsriget en konkret 
virkelighed her og nu. 


Spørgsmål: Hvad betyder det, at Jesus stod op fra de døde? Hvad vil det sige, at vi er 
nye mennesker i kraft af Jesus' opstandelse? Hvem er Helligånden? 

IV. Tro, håb og kærlighed 


GUD HAR I JESUS forligt hele 
verden med sig selv. At tro på 
evangeliet om Guds rige betyder 
at identificere sig med gudsrigets 
nye virkelighed og håbefuldt søge 
forsoning blandt mennesker. Det 
kristne liv kan opsummeres i tre 
slagord, nemlig ’tro’, ’håb’ og 
'kærlighed’ - traditionelt sym¬ 
boliseret ved korset, ankeret og 


hjertet. Størst af dem er kærlig¬ 
heden. Ingen af de tre kan und¬ 
væres, men hvor der er tro og håb, 
må der også være kærlighed. Kær¬ 
lighed er kernen i gudsriget, for 
Gud er kærlighed. Tror vi, at Jesus 
har besejret dødens magt, har vi et 
håb, der sætter os fri til at leve med 
hans kærlighed som rettesnor for 
vores liv med hinanden. 

Tro 

Gud møder os i tro. Tro betyder 
overbevisning, men også at have 
tillid til og stole på noget - og at 
være trofast. Evangeliet handler 
først og fremmest om Guds tro¬ 
fasthed. Det er ikke vores egne an¬ 
strengelser, der gør os fortjent til 
Guds rige, men vi sættes fri, fordi 
Jesus er trofast mod sit kald som 
den, der er kommet for at realisere 
gudsriget i blandt os. 

Selvom vi mangler tro og tillid 
til Gud, er Gud trofast. Længe før, 
vi bliver bevidste om det, har Jesus 
gjort alt, der skal til for at give os 
del i Guds rige. 


Vores tro på Jesus opstår, når vi 
bliver bevidste om, at vi på grund 
af ham er nye mennesker, som har 
del i gudsriget. Tro er ikke at 
begribe, men at blive grebet af Gud 
- midt i al tvivl og usikkerhed. Tro 
og tvivl udelukker ikke hinanden. 

Tro er ikke en præstation, men 
at det går op for os, at Jesus med 
sin trofasthed har frelst os fra 
døden og givet os del i Guds rige. 
Vi frelses gennem tro, for når vi 
tror, at evangeliet er sandt, sættes 
vi fri fra frygt og tvivl - på trods 
af den frygt og tvivl vi stadig har, 
men som ikke har det sidste ord 
for os. 


Hvis du med din mund bekender, at Jesus er 
Herre, og i dit hjerte tror, at Gud har oprejst 
ham fra de døde, skal du frelses. For med hjertet 
tror man til retfærdighed, med munden bekender 
man til frelse. 

- Paulus' Brev til Romerne 10,9 

IV. Tro, håb og kærlighed 


At være kristen vil sige at stole 
på, at evangeliet er sandt. At være 
kristen er at bekende, at "Jesus er 
Herre”, og stole på, at han er 
opstået fra de døde. Frelse er at 
acceptere den sandhed om vores 
liv, at vi i princippet allerede er 
forsonet med Gud og hinanden i 
kraft af Jesus' død på korset. 

At bekende, at Jesus er Herre, 
betyder, at vi ikke 
længere lever på 
den løgn, at vi er 
nødt til at accep¬ 
tere uforsonlighed 
og ufred. 

Det betyder også, at vi kan 
holde op med selv at forsøge at 
skabe det perfekte liv, det perfekte 
samfund, det perfekte menneske. 
Det har Gud allerede gjort. 

Når vi tror, at Jesus har besejret 
døden for os, sættes vi fri fra at 


skulle gøre os fortjent til livet. 
Fordi Gud har elsket os, sætter tro 
os fri fra at forsøge at gøre os 
fortjent til kærligheden. 

Håb 

Håb og tro hører sammen. Tro 
beskrives i Hebræerbrevet som 
"fast tillid til det, der håbes på, 
overbevisning om det, der ikke 
ses” (Heb 11,1). Med 
sin død og op¬ 
standelse har Kris- 
tus gjort gudsriget 
nærværende iblandt 
os, selvom det end¬ 
nu er skjult. Det giver håb om en 
fremtid, hvor gudsrigets retfærd¬ 
ighed, fred og forsoning bliver 
synligt i vores liv. 

På den ene side er Guds rige 
allerede en realitet i kraft af, hvad 
Jesus har gjort. Vi er endegyldigt 


Det håb er som et 
anker for sjælen 

- Hebræerbrevet 6,19 

forligt med Gud. Dødens magt blev 
overvundet én gang for alle, da 
Jesus opstod fra de døde. På den 
anden side venter vi stadig på at se 
gudsriget realiseret. Det kalder vi, 
at Guds rige er her 'allerede og 
endnu-ikke’. 

At være kristen er at bekende 
sig til håbet om den nye virkelig¬ 
hed, hvor hele skaberværket skal 
genoprettes og sættes fri af død¬ 
ens magt. Den 
nye virkelighed 
kan vi ikke se og 
forstå, men kun 
håbe og tro på. 

Det er Hellig¬ 
ånden, der giver os kraft 
til at tro og håbe på det guds¬ 
rige, vi ikke kan se og forstå med 
vores fornuft. Det er ikke noget, vi 
kan af egen kraft. At være kristen 
betyder ikke at være fejlfri og uden 


synd. Tværtimod er det netop, når 
vi som kristne tror på, at der 
gælder en helt anden virkelighed 
for os, end den vi kan se og føle, at 
vi forstår, at vi langt fra er 
perfekte. Vi lever stadig på dødens 
vilkår, men når vi tror, at Jesus er 
opstået fra de døde, giver det os 
også håb om, at dødens magt ikke 
skal have det sidste ord for os. Håb 
sætter os fri fra at skulle sikre os 
selv. Når vi tror, at 
alt er muligt for 
Gud, giver evan¬ 
geliet os håb og 
kræfter til at leve i 
verden, selvom alt 
ser håbløst ud. Håb 
på trods gør fred 
og forsoning muligt, selv hvor det 
synes mest umuligt. Der er håb 
fordi vores liv og fremtid ikke står 
i vores egne hænder, men Guds. 


Så bliver da tro, håb, 
kærlighed, disse tre. 
Men størst af dem er 
kærligheden. 

Paulus' Første Brev til 
Korintherne 13,13 

IV. Tro, håb og kærlighed 


Kærlighed 

Når vi bekender, at Jesus er Herre, 
betyder det også noget for hvor¬ 
dan vi lever vores liv. At være kri¬ 
sten betyder at leve livet i lyset af 
gudsriget, hvor der er tilgivelse, 
retfærdighed, fred og forsoning. 

Jesus gør det derfor klart for 
sine disciple, at de hverken må 
dømme eller fordømme andre, men 
at de skal tilgive. Vi skal ikke se 
mennesker, som vi er i os selv med 
alle vores fejl og mangler, men i 
lyset af de nye mennesker, vi er i 
kraft af opstandelsen og gudsriget. 

Kristen etik består ikke i kom¬ 
plicerede regler for, hvad vi må og 
ikke må, men kan koges ned til ét 
bud, at ”du skal elske andre men¬ 
nesker som dig selv”. Kærlighed 
kaldes i Ny Testamente for "Kristi 
lov” og ”den kongelige lov”. 

Tro og håb kan ikke skilles fra 


kærlighed. Når vi tror og stoler på, 
at Jesus er Guds Ord, og når vi 
håber på opstandelsen og guds¬ 
riget, formes vi også af hans kær¬ 
lighed. Hvor troen ikke viser sig i 
kærlighed, er den død (Jak 2,14). Vi 
skal ikke bevise vores tro, men 
kærlighed følger spontant af troen, 
selv hvis vi er ubevidste om det. 
Kærlighed er en handling - noget 
vi gør i mødet med andre - ikke en 
følelse, en værdi eller et ideal, som 
skal realiseres. 

Vær ingen noget andet skyldig end 
at elske hinanden; for den, der elsker 
andre, har opfyldt loven. Buddene: 
»Du må ikke bryde et ægteskab; du 
må ikke begå drab; du må ikke stjæle; 
du må ikke begære,« og et hvilket 
som helst andet bud, sammenfattes 
jo i dette bud: »Du skal elske din 
næste som dig selv.« Kærligheden 
gør ikke næsten noget ondt. 
Kærligheden er altså lovens fylde. 

- Paulus’ Brev til Romerne 13 , 8-10 

Den gyldne regel 

Kærlighed handler ikke om at leve 
efter religiøse påbud og regler, 
men om at se sig selv i andre. Jesus 
formulerer det også sådan, at vi 
skal gøre mod andre, som vi vil, at 
andre skal gøre mod os. Det er 
Guds lov i en nøddeskal. Vi skal 
med andre ord behandle andre, 
som vi selv vil behandles. 

Princippet, som også kaldes ’den 
gyldne regel’, er ikke unik for 
kristendommen, men sætter os fri 
til selv at afgøre, hvordan vi bør 
handle. Den oldkirkelige teolog 
Johannes Krysostomos forklarede, 

Alt, hvad I vil, at 
mennesker skal gøre 
mod jer, det skal I også 
gøre mod dem. Sådan 
er loven og profeterne. 

- Jesus i Matthæusevangeliet 7,12 


at vi skal gøre vores egen vilje til 
vores lov ved selv at dømme om, 
hvad der er rigtigt og forkert - 
ønsker vi tilgivelse, skal vi selv 
tilgive, ønsker vi kærlighed, skal vi 
selv elske. Ikke fordi vi skal 
fortjene kærligheden, men fordi 
kærlighed kræver, at vi anerken¬ 
der andre som ligeværdige. 

Frihed 

Når vi bekender, at Jesus er vores 
Herre, sættes vi fri fra at skulle 
tjene alt det, der ellers binder os. 
Troen giver frihed. Fordi Jesus har 
gjort alt, der skulle til for at give 
os del i gudsriget, er vi fri fra at 
skulle følge alverdens religiøse 
regler, love og normer. Evangeliet 
giver os myndighed og ansvar for 
selv at afgøre, hvad det i praksis 
betyder at behandle andre, som vi 
selv vil behandles. 

IV. Tro, håb og kærlighed 


Tro er et spørgsmål om den 
enkeltes frie samvittighed. Ingen 
kan dømme om andres tro og re¬ 
ligiøse praksis: ”Den tro, du har, 
skal være en sag mellem Gud og 
dig”, skriver Paulus (Rom 14,22). 

Kristendom handler ikke om at 
følge bestemte religiøse leveregler 
til punkt og prikke. Evangeliet 
handler om frihed. Men netop 
fordi vi er sat fri, er der al mulig 
grund til ikke at give køb på vores 
frihed: "Alt er mig tilladt, men jeg 
vil ikke lade noget få magt over 
mig”, skriver Paulus også (1 Kor 
6,12). Frihed forpligter. 

Den kristne frihed er mere end 
bare frihed fra religiøse regler og 
love. Den er også frihed til at gøre 


det, som vi er skabt til - nemlig at 
leve i ligeværdigt fællesskab med 
andre mennesker og i relation til 
Gud, som er kærlighed. Evangeliet 
sætter os fri til at tjene Jesus og 
gudsriget. 

Fordi Gud har oprejst Jesus fra 
de døde, har vi et håb om liv trods 
døden. Fordi Jesus har besejret al 
uretfærdighed, kan vi kæmpe mod 
uretfærdighed overalt, hvor vi mø¬ 
der den. Fordi Jesus har forligt og 
forsonet verden med Gud, kan vi 
arbejde på forligelse og forsoning 
mellem mennesker. 

Fordi Jesus har givet os del i 
gudsriget, kan vi bekende, at han 
er Pierre og leve et liv med kærlig¬ 
heden som fortegn. 


Spørgsmål: Hvad er tro? Hvad betyder det i vores liv at håbe på gudsriget? Hvad vil 
det sige at elske andre som sig selv? Hvad vil det sige at behandle andre, som man 
selv vil behandles? Hvad er frihed? 

V. Det kristne fællesskab 


DET KRISTNE fællesskab består 
ikke af perfekte mennesker, men 
tværtimod af mennesker, der har 
erkendt deres behov for Gud. At 
være kristen vil sige at være Jesus' 
discipel, altså hans lærling. Det 
kristne fællesskab skal afspejle 
Guds rige. Gudsriget er en skjult, 
åndelig virkelighed. Men i kraft af 
kristnes arbejde i verden får det 
kristne fællesskab en konkret, 


håndgribelig form og struktur. Det 
er det, vi kalder kirken. Siden old¬ 
tiden har kristne holdt guds¬ 
tjeneste på ugens første dag, 
søndag. I gudstjenesten hører vi 
evangeliet om gudsriget i læsnin¬ 
ger, prædiken, salmer, dåb og nad¬ 
ver. I gudstjenesten er Jesus til 
stede i blandt os. Selvom der fin¬ 
des et utal af kirkeretninger er alle 
ét i kirkens herre, Jesus. 

Salt og lys 

Da Jesus sender sine disciple ud i 
verden, er det for at gøre alle 
folkeslag til hans disciple. Det er 
ikke os, der vælger, om vi vil være 
hans disciple, men ham, der vælger 
os (Joh 15,16). Jesus' disciple er 
udvalgt, fordi de har til opgave at 
vidne om Guds rige i ord og 
handling. 

Jesus kalder sine disciple for 
’salt’ og 'lys’. Hverken salt eller lys 
har nogen værdi i sig selv. Salt 
anvendes til at konservere og 
bevare, mens lys gør det muligt at 
se ting klart. Jesus' disciple er ikke 
i sig selv noget særligt, men er i 
verden som et vidnesbyrd om 
Guds kærlighed til verden. 

Kristne repræsenterer Guds rige 
i verden. Det har betydning for, 
hvordan de bærer sig ad. Jesus 
forklarer sine disciple, at de ikke 


bare skal elske deres venner, men 
også deres fjender, ligesom Gud 
har elsket sine fjender (Matt 5,43- 
48). Gud "lader sin sol stå op over 
onde og gode og lader det regne 
over retfærdige og uretfærdige”, 
siger Jesus. Derfor skal hans di¬ 
sciple undlade at dømme andre, 
men i stedet tilgive. 

I Guds rige er der - i modsæt¬ 
ning til den verden, vi kender - 
kun fred, forsoning og tilgivelse. 

At bede: Komme dit rige! 

Da Jesus instruerer sine disciple i 
at bede, forklarer han dem, at bøn 
ikke kommer an på at sige en 
masse, eller at overtale Gud, for 
Gud ved allerede, hvad vi har brug 
for. Bøn skal ske ”i det skjulte”, 
siger Jesus (Mat 6,6-13). 

Modellen for kristen bøn er 
bønnen 'Fadervor’. Jesus' disciple 

er gennem ham så at sige Guds 
adoptivbørn, som får lov at kalde 
Gud for 'Faderaltså far. 

Kristnes bøn skal have gudsriget 
som fortegn. At bede "komme dit 
rige” er at bede om, at gudsriget 
bliver synligt blandt os, så verden 
som vi kender den, kan forandres 
af Guds kærlighed. Den schweiz¬ 
iske teolog Karl Barth beskrev det 
sådan, at vi påbegynder et oprør 
mod alt, der er galt i verden, når vi 
folder hænderne sammen i bøn. 
Fadervor er kirkens fælles bøn om 
gudsrigets fred og forsoning på 
hele verdens vegne. 

Kristne beder ikke kun for sig 
selv, men også for andre. Det 
kalder vi 'forbøn'. Paulus opfordrer 
til bøn for alle mennesker - høj 
som lav - da det er Guds vilje, at 
alle bliver frelst og lærer sand¬ 
heden at kende (1 Tim 2,1-6). 


Derfor skal I bede således: 

»Vor Fader, 

du som er i himlene! 

Helliget blive dit navn, 
komme dit rige, 

ske din vilje som i himlen 
således også på jorden; 

giv os i dag vort 
daglige brød, 

og forlad os vor skyld, 
som også vi forlader vore 
skyldnere, 

og led os ikke ind i 
fristelse, men fri os fra det 
onde. 

For dit er Riget og magten 
og æren i evighed! 

Amen.« 

- Jesus om bøn i 
Matthæusevangeliet 6 , 9-13 

Et billede på gudsriget 

At være Jesus' discipel er ikke kun 
noget, vi er på egen hånd, men 
også noget vi er sammen. Jesus 
beder om, at hans disciple må være 
’ét’ for at verden skal tro på hans 
ord (Joh 17,14-24). Kristne er ud¬ 
valgte for at vidne om gudsriget, 
og skal derfor også i deres liv med 
hinanden afspejle Guds rige. Det 
kristne fællesskab er et billede på 
gudsriget. 

I Guds rige er alting anderledes, 
end vi er vant til. I det kristne 
fællesskab - den kristne 'menig¬ 
hed’ - skal alt derfor så vidt mu¬ 
ligt vendes på hovedet i forhold til 
det øvrige samfund. Jesus for¬ 
klarer, at den, der vil være noget 
stort, skal tjene de andre. Det skal 
afspejle, at Jesus selv kom for at 
tjene mennesker, og ikke for at 
herske, som denne verdens magt¬ 


fulde mennesker gør det (Matt 
20,25-28). Jesus indskærper, at 
hans disciple ikke må kalde sig 
'mester', ’fader’ eller 'lærer', for 
hans disciple er ligeværdige. Magt 
skal erstattes af afmagt, ledelse af 
tjeneste: "Den største blandt jer 
skal være jeres tjener”, siger Jesus 
(Mat 23,9-11, Mat 20,25-28). 

Kristne er et "præsteskab” 

Jesus er bindeleddet mellem Gud 
og mennesker. Der er derfor ikke 
nogle kristne, der har en særlig 
forbindelse til Gud. Men i det 
kristne fællesskab findes en lang 
række forskellige tjenester, der 
med hver deres nådegaver og 
talenter på forskellig måde skal 
tjene helheden. Kristne er i fælles¬ 
skab et "præsteskab”, som skal 
fortælle verden om, hvad Jesus har 
gjort (1 Pet 2,9-10). 

Fordi evangeliet er godt nyt for 
alle, har kristne fået til opgave at 
fortælle alle om gudsriget, dets 
fred, forsoning og retfærdighed. 
Jesus går ligefrem så langt, at han 
befaler sine disciple at forkynde 
evangeliet for hele skabningen. 
Paulus udtrykker det sådan, at 
kristne er betroet "ordet om forlig- 
elsen” (2 Kor 5,20). Kristne er "ud¬ 
sendinge i Kristi sted”, som på 
Guds vegne skal opfordre og for¬ 
mane mennesker til at lade sig 
"forlige med Gud!” 

Uanset, om vi med fornuften 
forstår evangeliet, er det godt nyt, 
at alt hvad der er brudt og ødelagt 
har udsigt til at blive genoprettet. 
Det er kristnes opgave at forkynde 
Jesus som hele verdens frelser, med 
ord, men også i handling. Vi skal 
ikke kun høre Guds ord, men også 
"gøre” det (Jak 1,22). 


Dåb 

Dåb og nadver er evangeliet i 
synlig form. Forbilledet for den 
kristne dåb er Jesus' dåb i Jordan, 
som opfyldte ”al retfærdighed” 
(Mat 3,15). Da Jesus rejste sig fra 
vandet, rejste hele verden sig med 
ham, forklarede den oldkirkelige 
teolog Gregor af Nazianz. Jesus 
omtaler også sin død som en dåb. 

Når vi i dag døber, sætter vi 
dramatisk form på budskabet om 
Jesus' død og opstandelse. I dåben 
begraves det gamle menneske, som 
allerede er dødt med Jesus på 
korset (Rom 6,3). Neddykkelsen i 
vand fortæller, at vi er døde med 
ham, og oprejsningen fra vandet, 
at vi skal opstå fra de døde igen. 
Dåben er en bekendelse af evan¬ 
geliet, og en erklæring om, at vi 
tilhører Jesus. I dåben indvies vi til 
at tjene Guds rige. 

Nadver 

I nadveren deler vi under guds¬ 
tjenesten brød og vin. Derved 
mindes vi Jesus' død, og vi vidner 
om, at vi er ét i ham. Jesus beskri¬ 
ver vinen i nadveren som en pagt 
(Luk 22,17-20). Brødet repræ¬ 
senterer hans legeme og vinen 
hans blod. Den enhed, som findes 
i ham, får et synligt udtryk, når vi 
spiser sammen. 


Endnu mere end dåben er nad¬ 
veren det sted, hvor vi markerer 
vores fællesskab. Dåben er en 
individuel bekendelse af troen, 
mens nadveren er et fælles tegn på 
den enhed, der findes mellem 
mennesker på grund af Jesus. Nad¬ 
veren er gudsrigets måltid og et 
tegn på forligelse og forsoning. 
Nadveren udtrykker samtidig en 
taksigelse til Gud. 


Den nat, da Herren Jesus blev forrådt, tog han et brød, 
takkede Gud, brækkede det over og sagde: "Dette er mit 
legeme, som gives for jer. Spis det til minde om mig.” 
Efter måltidet tog han også vinbægeret og sagde: "Dette 
bæger vin er mit blod, som besegier den nye pagt. Hver 
gang I drikker det, så gør det til minde om mig.” Indtil 
Herren kommer, forkynder I derfor budskabet om hans 
død, hver gang I spiser af brødet og drikker af bægeret. 

- Paulus' Første Brev til Korintherne 11,23-26 
(Bibelen på Hverdagsdansk) 

Jesus er til stede i gudstjenesten 

Jesus er på en måde med os under 
gudstjenesten. Jesus siger selv, at 
"hvor to eller tre er forsamlet i mit 
navn, dér er jeg midt iblandt dem” 
(Matt 18,20). Gudstjenesten er 
derfor en mulighed for at møde 
Jesus og at lære evangeliet om ham 
og gudsriget at kende. 

Det betyder ikke, at kristne har 
patent på Gud, for gennem Hellig¬ 
ånden er Gud på spil overalt i 
verden. Men kirken er det særlige 
sted, hvor vi mødes for at høre 
evangeliet om gudsriget, og hvor 
vi lukker alle konkurrerende stem¬ 
mer ude, for at koncentrere os om 
de gode nyheder. 


I gudstjenesten fornys vores tro 
og vi udfordres til at gå ud i verden 
og leve som disciple af Jesus. Ingen 
af os kan helt begribe gudsriget - 
vi erkender endnu kun "stykkevis”, 
vi ser, som i et uklart spejl, skriver 
Paulus. Vi kan ikke fortælle os 
selv, at vi er tilgivet, forsonet og 
skabt påny. Derfor har vi brug for 
igen og igen at høre evangeliet om 
Jesus og Guds rige. 

Guds rige er ikke identisk med 
en bestemt kirke, en politisk orden 
eller forsamling af mennesker. 
Men det er i verden, som lys i 
mørket. Guds rige, siger Jesus, er 
til stede midt iblandt os. 

Komme dit rige! 


Spørgsmål: Hvad er det kristne fællesskab? Hvad er bøn? Hvad er særligt for det 
kristne fællesskab? Hvad er dåb? Hvad er nadver? Hvad er formålet med at holde 
gudstjeneste? 

"Guds rige er nær, omvend jer og tro på evangeliet!" Sådan 
prædikede Jesus ifølge Ny Testamente. Evangelium 
betyder "godt nyt". Men hvad er "Guds rige" for noget, og 
hvorfor er budskabet om det godt nyt? Og hvem er 
egentlig Jesus? 

De spørgsmål hører til kernen i kristendommen. I fem små 
kapitler giver vi i denne lille lommebog vores bud på, hvad 
evangeliet om gudsriget betyder, og hvad Jesus har gjort 
med sin død og opstandelse, Vi giver også et bud på, hvad 
tro, håb og kærlighed er for noget samt hvad kirken, det 
kristne fællesskab, er for en størrelse. 

Hvert kapitel afsluttes med en håndfuld spørgsmål, og 
bogen er således velegnet til studiekredse og trosoplæring 
("katekese"). Derfor har vi kaldt den en "lille katekismus". 

